钦定古今图书集成/理学汇编/学行典/第006卷 > 《此日不再得示学者》宋·杨时
## 钦定古今图书集成/理学汇编/学行典/第006卷 > 《此日不再得示学者》宋·杨时

此日不再得，颓波注扶桑。跹跹黄小群，毛发忽已苍。
愿言媚学子，共惜此日光。术业贵及时，勉之在青阳。
行矣慎所之，戒哉畏迷方。舜跖善利间，所差亦毫芒。
富贵如浮云，苟得非所臧。贫贱岂吾羞，逐物乃自戕。
胼胝奏艰食，一瓢甘糟糠。所逢义适然，未殊行与藏。
斯人已云没，简编有遗芳。希颜亦颜徒，要在用心刚。
譬犹千里马，驾言勿彷徨。驱马日云远，谁谓阻且长。
末流学多岐，倚门诵《韩》《庄》。出入四寸间，雕镌事辞章。
学成欲何用，奔趋利名场。挟策博簺游，异趣均亡羊。
我懒心意衰，抚事多遗忘。念子方妙龄，壮图宜自强。
至宝在高深，不惮勤梯航。茫茫定何求，所得安能常。
万物备吾身，求得舍即亡。鸡犬犹知寻，自弃良可伤。
欲为君子儒，勿谓予言狂。